Jordi Alba

Jordi Alba Ramos (s. 21. maaliskuuta 1989 L’Hospitalet de Llobregat, Barcelonan maakunta, Espanja) on espanjalainen ammattilaisuransa päättänyt jalkapalloilija, joka pelasi vasemman laitapuolustajan pelipaikalla. Hän edusti viimeisenä MLS-liigassa pelaavaa Inter Miamia.

 Seurajoukkueura 

 Valencia 
Alba pelasi uransa alkuvaiheilla Barcelonan juniorijoukkueissa, kunnes vuonna 2005 hän putosi pois akatemiasta pienen kokonsa takia.Jordi Alba  Loco for Los Che. Viitattu 14.2.2012.  Tämän jälkeen hän pelasi kaksi vuotta Cornellàn junioriakatemiassa, josta hän siirtyi 6 000 euron kasvattajakorvausta vastaan Valenciaan. Kaudeksi 2007–2008 hänet nostettiin seuran reservijoukkueeseen, joka pelasi Tercera Divisiónissa. Ensimmäisen kautensa ammattilaisena Alba pelasi kaudella 2008–2009 lainasopimuksella Gimnàsticissa, joka pelasi maan toiseksi korkeimmalla sarjatasolla Segunda Divisiónissa.Jordi Alba ya es grana y Campano puede quedarse AS. Viitattu 14.2.2012. 

Seuraavaksi kaudeksi hän palasi takaisin Valenciaan ja teki ensiesiintymisensä pääsarjassa 13. syyskuuta 2009 ottelussa Real Valladolidia vastaan.Villa stars in Valencia win  ESPN. Viitattu 14.2.2012.  Tämän jälkeen hän oli muun muassa kahdessa seuraavassa Eurooppa-liigan ottelussa avauskokoonpanossa Lilleä ja Slavia Prahaa vastaan. Joukkueen puolustuksen poissaolojen takia hän pelasi suurimman osan kaudesta 2009–2010 vasempana laitapuolustajana. 11. huhtikuuta 2010 Alba teki ensimmäisen maalinsa joukkueessa ottelussa Mallorcaa vastaan.Los Che complete woeful week  ESPN. Viitattu 14.2.2012. 

pienois|pysty|vasen|Alba pelaamassa vuonna 2011.

Kaudella 2010–2011 hän jatkoi puolustuslinjassa vasemman laitapuolustajan paikalla taistellen peliajasta ranskalaisen Jérémy Mathieun kanssa. Alba pelasi kauden aikana yhteensä 27 ottelussa ja teki niissä kaksi maalia.

Seuraavalla kaudella 2011–2012 Alba pelasi vasemmalla laidalla sekä puolustavassa että hyökkäävässä roolissa, enemmän puolustavassa. Päävalmentaja Unai Emeryllä oli tapana peluuttaa usein Albaa ja Mathieuta samaan aikaan kentällä, toista puolustavassa ja toista hyökkäävässä roolissa.Valencia 2-2 Barcelona: Emery gets the better of Guardiola early on, but Barca fight back  Zonal Marking. Viitattu 27.6.2012. 

Alba pelasi Valenciassa yhteensä 74 Primera Divisiónin ottelua, joissa hän teki viisi ja syötti kuusi maalia. Mestarien liigassa hän pelasi seitsemän ja Eurooppa-liigassa 15 ottelua.

 Barcelona 
28. kesäkuuta 2012 Alban ilmoitettiin tehneen viiden vuoden sopimuksen Barcelonan kanssa ja hänestä maksetaan 15 miljoonan euron siirtokorvaus.Barcelona and Valencia agree deal for Alba UEFA. Viitattu 28.6.2012.  Siirto sai vahvistuksensa, kun Alba kävi Barcelonan lääkärintarkastuksessa.

Alba pelasi Barcelonassa 11 kauden aikana 313 Espanjan liigan ottelua, joissa hän teki 17 ja syötti 68 maalia. Liigamestaruuden hän voitti vuosina 2013, 2015, 2016, 2018, 2019 ja 2023. Espanjan cupista tuli voitto vuosina 2015, 2016, 2017, 2018 ja 2021. Vuoden 2016 loppuottelussa Alba teki jatkoajalla Barcelonan ensimmäisen maalin; ottelu Sevillaa vastaan päättyi Barcelonan 2–0-voittoon.

Kaudella 2014–2015 Barcelona voitti Mestarien liigan ja Alba pelasi avauskokoonpanossa 11 ottelua, muun muassa täydet minuutit kaikissa seitsemässä pudotuspelissä. Kaikkiaan hän pelasi Barcelonassa 77 Mestarien liigan ottelua, joissa hän teki kolme ja syötti 14 maalia. Eurooppa-liigan seitsemässä ottelussa hän teki yhden maalin. Joulukuussa 2015 tuli voitto seurajoukkueiden MM-kilpailuista.

Alban sopimus Barcelonan kanssa purettiin yhteisymmärryksessä kauden 2022–2023 jälkeen.

 Inter Miami 
Heinäkuussa 2023 Alba allekirjoitti 1,5-vuotisen sopimuksen MLS-seura Inter Miamin kanssa. Sopimukseen sisältyi myös optio yhdestä lisävuodesta. Alba voitti ensimmäisellä kaudellaan Inter Miamissa Leagues Cupin ja kaudella 2024 Supporters' Shieldin. Joulukuussa 2024 Inter Miami käytti sopimukseen sisältyneen option ja Alban sopimus piteni vuoden 2025 loppuun ulottuvaksi.

Alba päätti pelaajauransa joulukuussa 2025 voitokkaan MLS Cupin loppuottelun jälkeen yhdessä joukkuepelaajansa Sergio Busquetsin kanssa.

 Maajoukkueura 
pienois|pysty|Alba Espanjan maajoukkuepaidassa vuonna 2017.

Alba pelasi Espanjan alle 19-, 20- ja 21-vuotiaiden maajoukkueissa. Hän kuului vuonna 2008 alle 19-vuotiaiden EM-kilpailuihin ja vuonna 2009 alle 20-vuotiaiden MM-kilpailuihin osallistuneisiin ryhmiin. Ensimmäisen kutsunsa Espanjan A-maajoukkueeseen hän sai syyskuussa 2011. 11. lokakuuta 2011 hän pelasi ensimmäisen ottelunsa Skotlantia vastaan.

Alba teki uransa ensimmäisen maajoukkuemaalin vuoden 2012 EM-kilpailujen loppuottelussa, kun hän pääsi Xavin syötöstä läpiajoon pitkän juoksun jälkeen ja viimeisteli Espanjan 2–0-maalin Italiaa vastaan. Loppuottelu päättyi Espanjan 4–0-voittoon ja turnaus Espanjan toiseen peräkkäiseen Euroopan-mestaruuteen ja kolmanteen peräkkäiseen arvokisavoittoon. Alba pelasi täydet minuutit joukkueensa kaikissa kuudessa ottelussa.

Alba pelasi Maanosaliittojen cupissa 2013 neljä ottelua ja teki kaksi maalia alkulohko-ottelussa Nigeriaa vastaan. Espanja ylsi turnauksessa loppuotteluun, jonka se hävisi Brasilialle. MM-kilpailuissa 2014 Alba pelasi täydet minuutit joukkueensa kaikissa kolmessa ottelussa mutta Espanja ei päässyt alkulohkostaan jatkoon. EM-kilpailuissa 2016 Espanja putosi neljännesvälierissä ja Alba pelasi avauskokoonpanossa joukkueensa kaikki neljä ottelua. MM-kilpailuissa 2018 hän pelasi jälleen täydet minuutit kaikissa neljässä ottelussa Espanjan tien päättyessä neljännesvälieriin. Kesällä 2021 pelatuissa EM-kilpailuissa hän oli kahdessa ensimmäisessä ottelussa Espanjan joukkueen kapteeni. Hän pelasi viisi ottelua kokonaisuudessaan ja tuli neljännesvälierässäkin vaihdosta kentälle. Hän teki maalin puolivälierässä Sveitsiä vastaan. MM-kilpailuissa 2022 hän oli avauskokoonpanossa kolmessa ottelussa ja tuli kerran vaihdosta kentälle.

Alba päätti maajoukkueuransa elokuussa 2023. Hän pelasi Espanjan maajoukkueessa yhteensä 93 ottelua ja teki yhdeksän maalia.

 Saavutukset 
Barcelona:
 Primera División (6): 2012–2013, 2014–2015, 2015–2016, 2017–2018, 2018–2019, 2022–2023
 Copa del Rey (5): 2014–2015, 2015–2016, 2016–2017, 2017–2018, 2020–2021
 Supercopa de España (4): 2013, 2016, 2018, 2023
 Mestarien liiga: 2014–2015
 Seurajoukkueiden maailmanmestaruus: 2015

Inter Miami:
 MLS Cup: 2025
 Leagues Cup: 2023
 MLS Supporters’ Shield: 2024

Espanja:
 Euroopan-mestaruus: 2012

 Lähteet 

 Aiheesta muualla 

 Jordi Alban esittely Barcelonan virallisella sivustolla 
 Jordi Alban tilastot BDFutbol-sivustolla 



Luokka:Espanjalaiset jalkapalloilijat
Luokka:Katalonialaiset jalkapalloilijat
Luokka:Vuonna 1989 syntyneet
Luokka:Elävät henkilöt
Luokka:Jalkapallon Euroopan-mestarit